Una serie sobre’l país queseru que nun sabe de quesos
#000000
Los asturianos desconocen que son una de les rexones queseres más importantes d'Europa. TPA estrena esti miércoles un documental sobre esti productu artesanu.
#000001
Quesu de Vidiagu. FOTO: Patricia Martínez.
#000002
“En munchos restaurantes ofrécente quesu manchegu. A mi encántame’l quesu manchegu, pero cola cantidá de quesos tan bonos que tenemos equí, eso ye un delitu”. Asina ironizaba David Castañón, responsable de la guía gastronómica , nun reportaxe que-y ficimos en Nortes va unos díes. Paez ser que la Televisión Pública Asturiana sintió les sos plegaries y va intentar poner remediu a esa falta de conciencia quesera.
#000006
Conxuntamente cola productora Llenzos, la TPA estrena esti miércoles, 24 de febreru, a les 22.30 hores, Tierra de Quesu, una serie documental n’asturianu de cuatro capítulos dirixida pol cineasta ribesallanu Pablu Casanueva (autor, ente otros llargos, de Bernabé, La sele construcción de la memoria o Escontra la casualidá), y conducida pol cocineru y consultor gastronómicu Lluis Nel Estrada. “Una road movie qu’afonda nes variedaes, na historia y na ellaboración d’esti productu. Tamién nos fala de la vida de los sos productores artesanos y de les dificultaes a les que s’enfrenten”, comenta la productora nuna nota de prensa.
#000007
Pero pa Lluis Nel Estrada los asturianos tovía siguen cometiendo esi “delitu” del que fala David Castañón: nun ser conscientes d’esti potencial. “Tenemos una cultura quesera mui potente, con gran variedá de quesos y lleche de muncha calidá, pero la mayoría de xente sabe mui poco, más allá de lo típico del Cabrales o del Gamonéu. Hai una necesidá de treslladar esa realidá, d’ofrecer una primer visión d’esi mundu“.
#000010
Cada capítulu ta dedicáu a una zona xeográfica. El d’esti miércoles ye’l que fala de la costa: De les Peñameyeres a Maliayo. Los quesos asturianos cerca la mar. El siguiente falará de los quesos de Picos d’Europa, Los Alpes queseros d’Asturies. Un terceru versará sobre la zona centru, y l’otru tará dedicáu al occidente: De Grau a Taramundi. Onde’l quesu pasa a llamase queisu.
#000013
El documental trata curiosidaes (si’l quesu de Los Beyos escacha al cortar ye porque ta bien maduráu, y non porque tea malu); debates (por qué n’Asturies nun se pueden vender quesos con lleche crudo con menos de 60 díes de maduración -L’Afuegal Pitu, por exemplu-, y en Francia sí -el Cammenbert o’l Reblochon-); y dificultaes (el Gamonéu del Puertu ta en serio peligru d’estinción, pola falta de relevu xeneracional de los pastores y pola problemática del llobu).
#000014
Conceyu tres conceyu, y episodiu tres episodiu, Estrada va conduciendo a Casanueva pelos conceyos de les caseríes que visiten, la mayor parte d’elles nel corazón de l’Asturies rural. Son namás una parte de les munches que funcionen. Y ye que pese a la falta de conciencia y les dificultaes de toa triba, los queseros asturianos abriéronse camín, especialmente dende’l 2008.
#000016
Esi añu, como esplica Estrada, prodúxose la segunda revolución quesera. Los baxos precios de la lleche y la crisis económica obligaron a los productores a reinventase. “Los queseros entamaron a creéselo y entamaron a saber que cada cada quesu ye un producto d’autor. Diose un revolcón no comercial. Apaecieron nueves queseríes con nueves idees, incorporando nueves materies primes y tecnoloxíes”, esplica’l gastrónomu. Eso foi la segunda. La primera tuvo llugar antes. Foi nos años 80, cuando s’aprobaron les primeres denominaciones d’orixe y apaecieron les primeres queseríes con rexistru sanitariu.
#000017